**EVALUAREA TEMATICĂ A CONSILIULUI CONCURENȚEI**

**PRIVIND IMPLEMENTAREA**

**STRATEGIEI NAŢIONALE ANTICORUPŢIE 2012 – 2015**

**Raport de evaluare**

**Noiembrie 2014**

**CONSILIUL CONCURENȚEI (CC)**

**I. INTRODUCERE**

##### *Adresa fizică:* Piaţa Presei Libere, nr. 1, corp D1, Sector 1, Cod Poştal 013701, Bucureşti

##### *Adresa virtuală:* www.consiliulconcurentei.ro

##### *Cadrul legal care reglementează activitatea instituţiei:* Legea nr. 21/1996, republicată, cu modificările și completările ulterioare (Legea concurenței); HG nr. 390/2012 pentru aprobarea Regulamentului de organizare şi funcţionare a Colegiului Consultativ al Consiliului Concurenţei; Oridnul nr. 101/2012 al președintelui Consiliului Concurenței pentru punerea în aplicare a Regulamentului de organizare, funcționare și procedură al Consiliului Concurenței, cu modificările și completările ulterioare.

##### *Misiune / atribuţii/ competenţe:* Consiliul Concurentei (CC) are urmatoarele atribuții in domeniul concurenței:

* efectuează investigaţiile privind aplicarea prevederilor naţionale şi comunitare de concurenţă;
* ia decizii pentru cazurile de încălcare a dispoziţiilor naţionale şi comunitare de concurenţă, precum şi pentru cazurile de concentrări economice;
* acceptă angajamente şi impune măsuri interimare;
* retrage beneficiul exceptării pentru înţelegerile, deciziile asociaţiilor de întreprinderi sau practicile concertate cărora li se aplică prevederile unuia dintre regulamentele europene de exceptare pe categorii;
* asigură aplicarea efectivă a deciziilor proprii, inclusiv monitorizarea măsurilor dispuse şi a efectelor concentrărilor economice autorizate condiţionat prin decizii;
* efectuează, din proprie iniţiativă, investigaţii privind un anumit sector economic sau un anumit tip de acord în diferite sectoare, atunci când rigiditatea preţurilor sau alte împrejurări sugerează posibilitatea restrângerii sau denaturării concurenţei pe piaţă.;
* sesizează Guvernul asupra existenţei unei situaţii de monopol sau a altor cazuri şi propune acestuia adoptarea măsurilor necesare pentru remedierea disfuncţionalităţilor constatate;
* sesizează instanţele judecătoreşti asupra cazurilor în care acestea sunt competente;
* urmăreşte aplicarea dispoziţiilor legale şi a altor acte normative incidente în domeniul de reglementare al Legii concurenţei;
* sesizează Guvernului cazurile de imixtiune a organelor administraţiei publice centrale şi locale în aplicarea prezentei legi;
* emite avize pentru proiectele de acte normative care pot avea impact anticoncurenţial, autorităţile şi instituţiile administraţiei publice centrale şi locale fiind obligate să solicite acest aviz, şi poate recomanda modificarea actelor normative care au un asemenea efect;
* face recomandări Guvernului şi organelor administraţiei publice locale pentru adoptarea de măsuri care să faciliteze dezvoltarea pieţei şi a concurenţei;
* propune Guvernului sau organelor administraţiei publice locale luarea de măsuri disciplinare împotriva personalului din subordinea acestora, în cazul în care acesta nu respectă dispoziţiile obligatorii ale Consiliului Concurenţei;
* realizează studii şi întocmeşte rapoarte privind domeniul său de activitate şi furnizează Guvernului, publicului şi organizaţiilor internaţionale specializate informaţii privind această activitate;
* reprezintă România şi promovează schimbul de informaţii şi de experienţă în relaţiile cu organizaţiile şi instituţiile internaţionale de profil; ca autoritate naţională de concurenţă, Consiliul Concurenţei este responsabil de relaţia cu instituţiile Uniunii Europene, potrivit prevederilor relevante din legislaţia europeană, şi cooperează cu alte autorităţi de concurenţă;
* stabileşte şi aprobă misiunea, strategia generală şi programele de activitate ale autorităţii de concurenţă.

Misiunea de evaluare a avut loc în data de 26 noiembrie 2014 între orele 10.00 – 13.00, la sediul instituției din Piaţa Presei Libere, nr. 1. Echipa de evaluare a fost compusă din:

* Nicoleta CREȚU, Agenția Națională de Integritate;
* Ion Liviu STOCHIȚĂ, Ministerul Muncii, Familiei, Protecției Sociale și Persoanelor Vârstnice;
* Gabriela CHELU, CEC Bank.

Reprezentanţii CC care au luat parte la întâlnire au fost:

* Bogdan-Marius CHIRIŢOIU, Președinte;
* László GYERKÓ, consilier de concurenţă, coordonatorul activităţilor SNA;
* Vasile ŞĂCLĂMAN, secretar general;
* Loredana-Teodora CRIVEANU, responsabil pentru tema ”cod etic / deontologic / de conduită”;
* Luminiţa Elena POPA, responsabil pentru tema ”incompatibilităţi”;
* Cristina Ecaterina CORUŢ - responsabil pentru tema ”transparenţa în procesul decizional”;
* Nicolaie MOROIANU, expert evaluator desemnat.

Din partea Secretariatului tehnic al SNA a participat Andrei FURDUI, personal de specialitate juridică asimilat judecătorilor și procurorilor.

**II. DESCRIEREA SITUAŢIEI**

CC a oferit informaţii despre situaţia existentă în cele 3 arii de evaluare prin:

* Chestionarul tematic de auto-evaluare, completat de către reprezentanţii CC în data de 14.10.2014;
* Discuţiile din timpul misiunii de evaluare;
* Documentele puse la dispoziția echipei de evaluare.
1. **Codul etic / deontologic / de conduită**

La nivelul Consiliului Concurenței există un Cod de etică aprobat prin Ordinul Președintelui CC nr. 322 din 12.12.2005. De asemenea, a fost desemnată o persoană responsabilă cu consilierea etică în cadrul instituției și aplicarea codului de etică. Diseminarea codului de etică s-a făcut prin publicare acestuia pe site-ul instituției, secțiunea intranet. Reprezentanții instituției ne-au comunicat că există un nivel ridicat al cunoașterii prevederilor Codului de etică de către personalul din cadrul instituției.

Sunt elaborate periodic rapoarte privind respectarea normelor de conduită. Documentele strategice ale instituției, cum este *Planul de acțiuni pentru reformă,* prevăd derularea de programe de formare în domeniul eticii. De asemenea, reprezentanți ai instituției au participat la programe de formare în domeniul eticii în sectorul public, derulate de alte organizații.

**2. Regimul incompatibilităților**

Din analiza chestionarului a rezultat că în anul 2014 Consiliul Concurenței are în lucru o procedură privind prevenirea și gestionarea situațiilor de incompatibilitate, ce urmează a fi finalizată în cursul trimestrului IV al acestui an.

De asemenea, în perioada supusă evaluării nu au existat situații de încălcare a regimului juridic al incompatibilităților.

Referitor la măsurile de identificare timpurie implementate de CC, reprezentanții instituției au precizat că în structura organizatorică funcționează Compartimentul de audit intern, care desfășoară misiuni de audit potrivit legii.

Măsurile au fost stabilite prin operațiunile procedurale ale managementului intern Standardul 4 al MFP/946/2005.

Personalul din cadrul instituției a beneficiat de programe de pregătire profesională, și anume:

* MJ și Institutul European din România – cursul „*Etică și integritate instituțională*”;
* ANI – cursul „*Managementul proiectului cod smis 34972*”.

**3. Transparența decizională**

Pentru punerea în aplicare a prevederilor Legii nr. 52/2003 privind transparența decizională în administrația publică:

* s-a creat pe site-ul propriu o secțiune dedicată transparenței decizionale, pentru informarea în prealabil, din oficiu, a persoanelor asupra proiectelor de acte normative;
* în această secțiune este indicată persoana responsabilă pentru consultarea cu societatea civilă, respectiv doamna Cristina CORUȚ și adresa de email la care se pot transmite propunerile, sugestiile și opiniile cu privire la actele normative supuse dezbaterii publice;
* propunerile / recomandările comunicate în cursul procedurii de consultare publică se înregistrează în Registru apoi sunt analizate de persoanele desemnate, și se supun atenției Plenului Consiliului Concurenței;
* în cazul nepreluării propunerilor / recomandărilor transmise, se comunică răspuns motivat cu privire la această decizie;
* anual se întocmeşte şi se publică pe pagina de internet a Consiliului Concurenţei raportul cu privire la aplicarea prevederilor Legii nr. 53/2003 privind transparenţa decizională.

**III. PRINCIPALELE CONSTATĂRI**

1. **Codul etic / deontologic / de conduită**

În urma discuțiilor purtate cu ocazia vizitei de monitorizare și pe baza documentelor elaborate în cadrul instituției, am constat că există o preocupare pentru aplicarea și consolidarea eticii la nivelul instituției. Reprezentanții conducerii si-au exprimat susținerea pentru dezvoltarea instrumentelor de management care asigură promovarea valorilor etice la care aderă instituția. Deschiderea reprezentanților managementului superior pentru problematica eticii și cunoștințele deținute de către personalul instituției implicat în acest proces, pot facilita dezvoltarea instrumentelor pentru aplicarea unui management al eticii mai elaborat.

La nivelul Consiliului Concurenței sunt dezvoltate principalele instrumente necesare aplicării eticii în cadrul instituției (cod de etică, consilier de etică, implementarea standardului “Etică” în cadrul Sistemului de Control Intern Managerial). Se constată însă necesitatea ca aceste instrumente să fie consolidate și dezvoltate. În acest sens am constat că se impune acordarea unui rol mai proeminent al consilierului de etică care trebuie să aibă ca obiectiv principal dezvoltarea eticii în cadrul instituției prin inițierea unui plan de formare în domeniul eticii și conduitei profesionale; asigurarea mesajului unitar al instituției referitor la etică; promovarea eticii la nivelul documentelor strategice asumate de instituție; dezvoltarea unei culturi organizaționale coerente.

În ceea ce privește evaluarea și monitorizarea aplicării eticii în cadrul instituției, se constată că aceasta s-a limitat la transmiterea rapoartelor periodice către Agenția Națională a Funcționarilor Publici (ANFP), în care sunt monitorizate încălcările normelor de conduită în ceea ce îi privește pe funcționarii publici. În această privință consilierul de etică trebuie să aibă un rol mai activ și să elaboreze instrumente pentru evaluarea gradului de cunoaștere de către angajați a valorilor și principiilor după care se ghidează instituția. Activitatea consilierului de etică nu trebuie evaluată exclusiv prin numărul de activități de consiliere etică pe care le acordă și monitorizarea încălcărilor normelor de conduită. În acest sens, consilierul de etică trebuie să fie o persoană care intervine în formularea strategiilor instituției și să includă în acestea definirea viziunii privind etica, de asemenea trebuie să aibă în atribuții posibilitatea să demareze din proprie inițiativă consilierea în domeniul eticii și să dezvolte proceduri interne pentru aplicarea codului de etică și implementarea standardului de etică din cadrul sistemului de control intern/managerial.

**2. Regimul incompatibilităților**

La nivelul Consiliului Concurenței există un număr de 70 de proceduri operaționale aprobate prin Ordin al președintelui, printre care și o procedură privind gestionarea conflictelor de interese și una privind declararea averilor și declararea intereselor de către personalul angajat al Consiliului Concurenței, astfel încât să se elimine riscul privind completarea cu întârziere a declarațiilor de avere și de interese sau nedepunerea acestora. O procedură privind prevenirea situațiilor de incompatibilitate a fost elaborată, urmând a fi supusă adoptării în cadrul Comisiei de control intern managerial.

Din discuțiile purtate cu reprezentanții Consiliului Concurenței a rezultat faptul că la nivelul instituției au promovat legislația în vigoare privind regimul juridic al incompatibilităților, precum și regulile din procedurile interne. De asemenea, Regulamentul intern a fost imbunătățit, în Capitolul VIII regăsindu-se „conflictele de interese și regimul incompatibilităților ”. Este de remarcat, totodată, că riscul de corupție a fost utilizat drept unul dintre criteriile pentru definirea funcțiilor sensibile.

În urma discuțiilor purtate cu reprezentanții Consiliului Concurenței, a rezultat că persoana responsabilă cu implementarea prevederilor referitoare la declaraţiile de avere şi declaraţiile de interese este numită prin Ordin al președintelui, iar atribuţiile prevăzute de art. 6 din Legea nr. 176/2010 sunt prevăzute în fișa postului. O bună practică este reprezentată de faptul că persoana responsabilă verifică modul de completare al declaraţiilor de interese (nu doar ca formă, ci face și o analiză comparativă a conținutului, unde este cazul) pentru a preveni o posibilă stare de incompatibilitate.

În situația în care în cadrul instituției se identifică o încălcare a regimului juridic al incompatibilităților, instituția sesizează Agenția Națională de integritate.

**3. Transparența decizională**

În urma consultării informațiilor puse la dispoziție, a celor postate pe site cât și a discuțiilor purtate cu reprezentanții CC, a rezultat că există preocupări și s-au luat măsuri pentru asigurarea transparenței decizionale.

În cursul anului 2013, CC nu a inițiat niciun proiect de act normativ. În consecință, nu s-au facut anunțuri și nu s-au organizat ședințe publice.

Raportul pentru anul 2013 este publicat pe site-ul autorității, la secțiunea “Publicații / Rapoarte anuale”.

În spiritul asigurării transparenței decizionale, CC organizează întâlniri cu mediul de afaceri și instituții publice, are o buna relație cu mass media și colaborează cu mediul academic. Există preocupări și pentru creșterea vizibilității în plan teritorial, prin organizarea unor conferințe regionale.

Pe site-ul autorității nu există o secțiune dedicată datelor deschise și nu este stabilit un cadru de selectare a informațiilor ce pot fi incluse în această categorie în vederea publicării lor.

**IV. CONCLUZII ŞI RECOMANDĂRI**

1. **Codul etic / deontologic / de conduită**

Considerăm că este util să fie demarat procesul pentru rescrierea codului de etică care să se bazeze pe o consultare extinsă cu personalul instituției și cu reprezentanți ai colaboratorilor și beneficiarilor. Actualul cod de etică a fost elaborat în anul 2005 și numai o parte a personalului care a fost implicat in scrierea acelui cod mai activează în instituție. Codul de etică trebuie rescris astfel încât să genereze o cultură organizațională care individualizează instituția și să evite reproducerea prevederilor legislației din acest domeniu. Codul de etică se bazează pe legislația în domeniul eticii, însă presupune dezvoltarea unei viziuni specifice instituției. Este nevoie de un text clar, care să evite ambiguitățile sau înțelegerea neunitară a unor concepte. Să aibă o structură coerentă, sistematică în care valorile identificate ca fiind esențiale pentru misiunea instituției să genereze principiile etice, care la rândul lor să determine regulile de comportament. Să nu existe secțiuni care nu au legătură una cu alta sau care nu prezintă o perspectivă logică unitară.

În ceea ce privește consilierul de etică trebuie să i se asigure un rol mai important în cadrul instituției, iar persoana desemnată să dezvolte programe de promovarea a eticii în cadrul instituției precum și implementarea și dezvoltarea standardului de etică din cadrul Sistemului de Control Intern Managerial. Pentru că în această perioadă urmează o nouă desemnare pentru consilier de etică în CC, recomandăm ca această desemnare să se facă luând în calcul abilitățile și competențele pe care le presupune îndeplinirea acestor atribuții și disponibilitatea persoanei care va fi desemnată și, de asemenea, să aibă susținerea personalului din cadrul CC.

**2. Regimul incompatibilităților**

În urma vizitei de evaluare se constată că CC a adoptat măsuri eficiente de punere în aplicare a aspectelor evaluate din cadrul SNA 2012-2015. Reprezentanţii instituţiei au furnizat informaţii complete şi concrete, din care reiese că la nivelul instituţiei există o preocupare constantă şi asumată de atingere a obiectivelor din cadrul SNA.

**3. Transparența decizională**

Pentru transpunerea prevederilor Legii nr. 52/2003, au fost stabilite măsurile minimale aplicabile pentru asigurarea transparenței decizionale. Întrucât în anul 2013 nu au fost inițiate proiecte de acte normative, în cadrul misiunii nu s-a putut evalua modul de implementare și respectare a cadrului normativ reglementat.

Din discuțiile purtate a rezultat că există preocupare pentru asigurarea transparenței decizionale, inclusiv prin dezvoltarea relațiilor cu mediul de afaceri pentru obținerea opiniilor / observațiilor față de initiațivele Consiliului Concurentei sau pentru inițierea unor proiecte normative comune.

Pentru îmbunătățirea mecanismelor de asigurare a transparenței decizionale și creșterea vizibilității instituției, recomandăm:

* Crearea pe site a unei secțiuni dedicate datelor deschise;
* Stabilirea unei proceduri de selecție a informațiilor ce vor fi publicate în secțiunea date deschise și a unei persoane responsabile cu gestionarea acestora.